उन्नाव-मसले पर अजय सिंह बिष्ट के प्रवचन के बाद नरेंद्र भाई मोदी की मंत्रिपरिषद में बैठे सत्यपाल सिंह ने भी हमें एक नई रोशनी दिखाई। उन्होंने देश को बताया कि ऐसे ज़्यादातर मामले झूठे होते हैं। और कोई कहता तो आप अनसुनी कर सकते थे। मगर सत्यपाल सिंह मानव संसाधन मंत्रालय में राज्यमंत्री हैं। वे उच्च शिक्षा का ज़िम्मा संभाल रहे हैं। मुंबई के पुलिस आयुक्त रहे हैं। उस बागपत में जन्मे हैं, जहां के चरण सिंह थे। चरण सिंह के पुत्र अजित सिंह को दो लाख से ज़्यादा मतों से हरा कर लोकसभा में आए हैं। पुलिस में रह कर महाराष्ट्र की सेवा करने के बाद सियासत में आ कर राष्ट्र-सेवा करने के जज़्बे ने उनके मन में ऐसी हिलोरें लीं कि पुलिस आयुक्त के पद पर रहते हुए ही 2014 की जनवरी के आख़िरी दिन उन्होंने स्वैच्छिक सेवानिवृत्ति का आवेदन कर दिया। आमतौर पर होता नहीं है, लेकिन चंद घंटों में राज्य की सरकार ने उनका आवेदन मंजूर कर लिया। महज़ 48 घंटे बाद सत्यपाल सिंह मेरठ में भारतीय जनता पार्टी की सभा के मंच पर नरेंद्र भाई की बगल में खड़े थे।